CELEX: 32019R1139
Language: el
Date: 2019-07-03 00:00:00
Title: Εκτελεστικός κανονισμός (ΕΕ) 2019/1139 της Επιτροπής, της 3ης Ιουλίου 2019, για την τροποποίηση του κανονισμού (ΕΚ) αριθ. 2074/2005 όσον αφορά τους επίσημους ελέγχους στα τρόφιμα ζωικής προέλευσης σε σχέση με τις απαιτήσεις σχετικά με τις πληροφορίες για την τροφική αλυσίδα και τα προϊόντα αλιείας και σχετικά με την αναφορά στις αναγνωρισμένες μεθόδους δοκιμών για θαλάσσιες βιοτοξίνες και στις μεθόδους δοκιμής του νωπού γάλακτος και του θερμικά επεξεργασμένου αγελαδινού γάλακτος (Κείμενο που παρουσιάζει ενδιαφέρον για τον ΕΟΧ)

4.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 180/12
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1139 ΤΗΣ ΕΠΙΤΡΟΠΗΣ
         της 3ης Ιουλίου 2019
         για την τροποποίηση του κανονισμού (ΕΚ) αριθ. 2074/2005 όσον αφορά τους επίσημους ελέγχους στα τρόφιμα ζωικής προέλευσης σε σχέση με τις απαιτήσεις σχετικά με τις πληροφορίες για την τροφική αλυσίδα και τα προϊόντα αλιείας και σχετικά με την αναφορά στις αναγνωρισμένες μεθόδους δοκιμών για θαλάσσιες βιοτοξίνες και στις μεθόδους δοκιμής του νωπού γάλακτος και του θερμικά επεξεργασμένου αγελαδινού γάλακτος
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 18 παράγραφος 8 πρώτο εδάφιο σημείο στ),
         Αφού ζήτησε τη γνώμη της μόνιμης επιτροπής φυτών, ζώων, τροφίμων και ζωοτροφών,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες για τους επίσημους ελέγχους και άλλες επίσημες δραστηριότητες που διενεργούνται από τις αρμόδιες αρχές των κρατών μελών με σκοπό την επαλήθευση της συμμόρφωσης με τη νομοθεσία της Ένωσης όσον αφορά, μεταξύ άλλων, τον τομέα της ασφάλειας των τροφίμων σε όλα τα στάδια της παραγωγής, της μεταποίησης και της διανομής. Ειδικότερα, προβλέπει επίσημους ελέγχους στα προϊόντα ζωικής προέλευσης που προορίζονται για κατανάλωση από τον άνθρωπο.
                  
               
                     (2)
                  
                  
                     Ο κανονισμός (ΕΚ) αριθ. 2074/2005 της Επιτροπής (2) θεσπίζει μέτρα εφαρμογής για ορισμένα προϊόντα, μεταξύ άλλων, βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (3). Σε αυτά περιλαμβάνονται τα ζώντα δίθυρα μαλάκια, το νωπό γάλα και το θερμικά επεξεργασμένο αγελαδινό γάλα.
                  
               
                     (3)
                  
                  
                     Ο εκτελεστικός κανονισμός (ΕΕ) 2019/627 της Επιτροπής (4) τροποποιεί τον κανονισμό (ΕΚ) αριθ. 2074/2005 όσον αφορά τους επίσημους ελέγχους. Ο εν λόγω κανονισμός ορίζει ότι όσον αφορά τις απαιτήσεις σχετικά με τις πληροφορίες για την τροφική αλυσίδα, το τμήμα II και το προσάρτημα του παραρτήματος I του κανονισμού (ΕΚ) αριθ. 2074/2005 απαλείφονται και ότι, όσον αφορά τις απαιτήσεις σχετικά με τα προϊόντα αλιείας, το τμήμα II του παραρτήματος II του κανονισμού (ΕΚ) αριθ. 2074/2005 απαλείφεται.
                  
               
                     (4)
                  
                  
                     Ο κανονισμός (ΕΚ) αριθ. 853/2004 απαιτεί από τον υπεύθυνο σφαγείου να ζητεί, να λαμβάνει και να ελέγχει πληροφορίες για την τροφική αλυσίδα για όλα τα ζώα τα οποία αποστέλλονται ή πρόκειται να αποσταλούν στο σφαγείο, εκτός από τα άγρια θηράματα, και να προβαίνει στις κατάλληλες ενέργειες βάσει των πληροφοριών αυτών. Επιπλέον, θα πρέπει να εξασφαλίζει ότι οι πληροφορίες για την τροφική αλυσίδα παρέχουν όλες τις λεπτομέρειες που απαιτούνται βάσει του κανονισμού (ΕΚ) αριθ. 853/2004.
                  
               
                     (5)
                  
                  
                     Ο κανονισμός (ΕΚ) αριθ. 853/2004 καθορίζει τις απαιτήσεις που διέπουν τους ελέγχους για τα παράσιτα κατά τον χειρισμό των αλιευτικών προϊόντων στην ξηρά και στα σκάφη. Εναπόκειται στους υπεύθυνους επιχειρήσεων τροφίμων να διενεργούν τους δικούς τους ελέγχους σε όλα τα στάδια της παραγωγής των αλιευτικών προϊόντων σύμφωνα με τους κανόνες του κεφαλαίου V Δ) του τμήματος VIII του παραρτήματος III του κανονισμού (ΕΚ) αριθ. 853/2004, έτσι ώστε τα αλιευτικά προϊόντα που έχουν εμφανώς μολυνθεί με παράσιτα να μην διατίθενται στην αγορά για ανθρώπινη κατανάλωση. Η θέσπιση λεπτομερών κανόνων σχετικά με τις μακροσκοπικές εξετάσεις απαιτεί να καθοριστούν οι έννοιες των ορατών παρασίτων και της μακροσκοπικής εξέτασης και να καθοριστούν το είδος και η συχνότητα των παρατηρήσεων.
                  
               
                     (6)
                  
                  
                     Ο εκτελεστικός κανονισμός (ΕΕ) 2019/627 της Επιτροπής θεσπίζει κανόνες σχετικά με τις ενιαίες πρακτικές ρυθμίσεις για τη διενέργεια επίσημων ελέγχων στα τρόφιμα ζωικής προέλευσης. Ο εν λόγω κανονισμός ορίζει, στο παράρτημα V, τις αναγνωρισμένες μεθόδους δοκιμής για την ανίχνευση θαλάσσιων βιοτοξινών στα ζώντα δίθυρα μαλάκια, που πρέπει να χρησιμοποιούνται από τις αρμόδιες αρχές για τους σκοπούς των επίσημων ελέγχων. Επιπλέον, ο κανονισμός ορίζει, στο παράρτημα III, τις μεθόδους δοκιμής για το νωπό γάλα και το θερμικά επεξεργασμένο αγελαδινό γάλα, που πρέπει να χρησιμοποιούνται από τις αρμόδιες αρχές για τους σκοπούς των επίσημων ελέγχων. Ο κανονισμός (ΕΚ) αριθ. 853/2004 απαιτεί οι υπεύθυνοι επιχειρήσεων τροφίμων να διενεργούν τους δικούς τους ελέγχους σε όλα τα στάδια παραγωγής ώστε να εξασφαλίζουν ότι τα ζώντα δίθυρα μαλάκια, το νωπό γάλα και το θερμικά επεξεργασμένο αγελαδινό γάλα συμμορφώνονται με τους κανόνες υγιεινής για τα τρόφιμα ζωικής προέλευσης που ορίζονται στον εν λόγω κανονισμό. Κατά συνέπεια, για να εξασφαλιστεί υψηλό επίπεδο προστασίας των καταναλωτών όσον αφορά την ασφάλεια των τροφίμων, ο κανονισμός (ΕΚ) αριθ. 2074/2005 θα πρέπει να περιλαμβάνει την υποχρέωση των υπευθύνων επιχειρήσεων τροφίμων να χρησιμοποιούν τις ίδιες αναγνωρισμένες μεθόδους δοκιμών για τις θαλάσσιες βιοτοξίνες και τις μεθόδους δοκιμών για το νωπό γάλα και το θερμικά επεξεργασμένο αγελαδινό γάλα με τις μεθόδους που πρέπει να χρησιμοποιούν οι αρμόδιες αρχές σύμφωνα με τον εκτελεστικό κανονισμό (ΕΕ) 2019/627.
                  
               
                     (7)
                  
                  
                     Συνεπώς, ο κανονισμός (ΕΚ) αριθ. 2074/2005 θα πρέπει να τροποποιηθεί αναλόγως.
                  
               
                     (8)
                  
                  
                     Δεδομένου ότι ο κανονισμός (ΕΕ) 2017/625 αρχίζει να εφαρμόζεται από τις 14 Δεκεμβρίου 2019, ο παρών κανονισμός θα πρέπει επίσης να αρχίσει να εφαρμόζεται από την ίδια ημερομηνία.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 2074/2005 τροποποιείται ως εξής:
            
                        1)
                     
                     
                        Το άρθρο 1 αντικαθίσταται από το ακόλουθο κείμενο:
                        
                           «Άρθρο 1
                           Απαιτήσεις σχετικά με τις πληροφορίες για την τροφική αλυσίδα για τους σκοπούς του κανονισμού (ΕΚ) αριθ. 853/2004
                           Οι απαιτήσεις σχετικά με τις πληροφορίες για την τροφική αλυσίδα που αναφέρονται στο τμήμα III του παραρτήματος II του κανονισμού (ΕΚ) αριθ. 853/2004 καθορίζονται στο παράρτημα I του παρόντος κανονισμού.».
                        
                     
                  
                        2)
                     
                     
                        Το άρθρο 2 αντικαθίσταται από το ακόλουθο κείμενο:
                        
                           «Άρθρο 2
                           Απαιτήσεις σχετικά με τα αλιευτικά προϊόντα για τους σκοπούς του κανονισμού (ΕΚ) αριθ. 853/2004
                           Οι απαιτήσεις σχετικά με τα αλιευτικά προϊόντα, όπως αναφέρονται στο άρθρο 11 παράγραφος 9 του κανονισμού (ΕΚ) αριθ. 853/2004, ορίζονται στο παράρτημα II του παρόντος κανονισμού.».
                        
                     
                  
                        3)
                     
                     
                        Το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           Αναγνωρισμένες μέθοδοι δοκιμής για τις θαλάσσιες βιοτοξίνες για τους σκοπούς του κανονισμού (ΕΚ) αριθ. 853/2004
                           Οι αναγνωρισμένες μέθοδοι δοκιμής για την ανίχνευση θαλάσσιων βιοτοξινών, όπως αναφέρονται στο άρθρο 11 παράγραφος 4 του κανονισμού (ΕΚ) αριθ. 853/2004, ορίζονται στο παράρτημα V του εκτελεστικού κανονισμού (ΕΕ) 2019/627.».
                        
                     
                  
                        4)
                     
                     
                        Το άρθρο 6α αντικαθίσταται από το ακόλουθο κείμενο:
                        
                           «Άρθρο 6a
                           Μέθοδοι δοκιμής για το νωπό γάλα και το θερμικά επεξεργασμένο αγελαδινό γάλα
                           Οι αναλυτικές μέθοδοι που ορίζονται στο παράρτημα III του εκτελεστικού κανονισμού (ΕΕ) 2019/627 χρησιμοποιούνται από τους υπευθύνους επιχειρήσεων τροφίμων για τον έλεγχο της συμμόρφωσης προς τα όρια που ορίζονται στο παράρτημα III τμήμα IX κεφάλαιο I μέρος III του κανονισμού (ΕΚ) αριθ. 853/2004 και για τη διασφάλιση της δέουσας εφαρμογής μιας διαδικασίας παστερίωσης των γαλακτοκομικών προϊόντων, όπως αναφέρεται στο παράρτημα III τμήμα IX κεφάλαιο II μέρος II του ίδιου κανονισμού.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 95 της 7.4.2017, σ. 1.
         
            (2)  Κανονισμός (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, για την παρέκκλιση από τον κανονισμό (ΕΚ) αριθ. 852/2004 και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (ΕΕ L 338 της 22.12.2005, σ. 27).
         
            (3)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).
         
            (4)  Εκτελεστικός κανονισμός της Επιτροπής (ΕΕ) 2019/627 της 15ης Μαρτίου 2019 περί καθορισμού ενιαίων πρακτικών ρυθμίσεων για τη διενέργεια των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 2074/2005 της Επιτροπής όσον αφορά τους επίσημους ελέγχους (ΕΕ L 131 της 17.5.2019, σ. 51).